《夏日黄平倩邀饮崇国寺葡萄林，同江进之、丘长孺、方子公及两弟，分韵得阁字》
明代·袁宗道

数亩葡萄林，浓条青若若。垂藤如幡幢，布叶如帷幕。

交蔓为宝如，缀实成璎珞。蜩蝉递代响，清越钧天乐。

寒泉绕膝流，坐久怯衣薄。霞外四五朋，一笑破缠缴。

依岸排绳床，科头兼赤脚。语或禅或玄，杂之以诙谑。

露葵带雨烹，云芽拣水瀹。石砌滴琤琤，铜铛鸣霍霍。

拇阵分两曹，夺爪如相搏。百罚嫌觥小，取钵代杯杓。

锦江气豪宕，新都质文弱。其馀尽楚人，赋性俱脱略。

乡语虽粗丑，动麈珠错落。三伏此中消，万卷束高阁。

作者简介：（1560—1600）荆州府公安人，字伯修。万历十四年会试第一。授编修，官终右庶子。时王世贞、李攀龙主文坛，复古摹拟之风极盛，宗道与弟袁宏道、袁中道力排其说。推崇白居易、苏轼，因名其斋为白苏斋。为文崇尚本色，时称公安体。有《白苏斋类稿》。